VN gee meer koshulp aan Zim | Netwerk24
03 Desember 2019 16:00
Die Verenigde Nasies (VN) het Dinsdag aangekondig dat hy voedselhulp aan sowat 4,1 miljoen Zimbabwiërs, wat ’n kwart van die bevolking uitmaak, gaan gee.
’n Zimbabwiër by haar gebrekkige mielie-oes in die landelike gebied van Bindura naby Harare.Foto: Reuters
“Ons is baie bekommerd omdat die situasie daar steeds aan die versleg is,” het Eddie Rowe, direkteur van die Wêreldvoedselprogram (WFP), op ’n nuuskonferensie in Genève, Switserland, gesê.
“Ons glo as ons nie na hierdie mense uitreik en hulle help nie, die situasie daar in ’n enorme krisis sal ontaard.”
Zimbabwe, wat eens op ’n tyd as die broodmandjie van Suidelike-Afrika bekend gestaan het, ervaar tans sy ergste ekonomiese krisis in ’n dekade, wat gekenmerk word deur wegholinflasie en tekorte aan kos, brandstof, medisyne en elektrisiteit.
Die 240 000 ton voedselhulp, wat die WFP op die internasionale mark moet verkry, verteenwoordig ’n verdubbeling van die hulp wat dié organisasie reeds aan Zimbabwe bied.
Daar word beoog om voorrade uit Tanzanië in die vorm van mieliegraan, asook voedsel uit Mexiko, Kenia en moontlik die Swartsee-gebied, aan te koop, sê Rowe.
“In die afgelope vyf jaar het Zimbabwe net in een jaar normale reënval gehad. Die markte funksioneer nie,” sê hy. “Daar is gesinne wat honger gaan slaap sonder enige maaltyd per dag.” -Reuters
Meer oor: Verenigde Nasies (Vn) | Wêreldvoedselprogram | Eddie Rowe | Zimbabwe | Switserland | Genève | Koshulp | Kos | Voedsel | Hongersnood | Voedselsekerheid | Honger